
În cauza Badea împotriva României,
Curtea Europeană a Drepturilor Omului (Secția a patra), reunită într-o cameră compusă din:
	Faris Vehabović, președinte,
	Lorraine Schembri Orland,
	Sebastian Rădulețu, judecători,
și Valentin Nicolescu, grefier adjunct interimar de secție,
având în vedere:
cererea (nr. 24011/23) îndreptată împotriva României, prin care un resortisant al acestui stat, domnul Corneliu-Gabriel Badea („reclamantul”), născut în 1979, cu domiciliul în Maggia (Elveția) și care a fost reprezentat de domnul A. Grigoriu, avocat în București, a sesizat Curtea la 31 mai 2023, în temeiul art. 34 din Convenția pentru apărarea drepturilor omului și a libertăților fundamentale („Convenția”);
decizia de a comunica această cerere Guvernului României („Guvernul”), reprezentat de agentul guvernamental, doamna O.F. Ezer, din cadrul Ministerului Afacerilor Externe;
decizia de examinare a cererii cu prioritate (art. 41 din Regulamentul de procedură);
observațiile părților;
decizia de respingere a excepției ridicate de Guvern cu privire la examinarea cererii de către un comitet;
după ce a deliberat în camera de consiliu, la 3 martie 2026,
pronunță prezenta hotărâre, adoptată la aceeași dată:
OBIECTUL CAUZEI
1. Cererea privește procedura de înapoiere a copilului reclamantului, X, în Elveția, statul reședinței sale obișnuite.
Contextul factual și procedural
2. Reclamantul, resortisant român, este tatăl lui X, născută în anul 2007, din relația acestuia cu Y.
3. Începând cu anul 2018, după separarea părinților săi, conform acordului acestora, X a locuit cu reclamantul în Elveția și a venit în vizită la mama ei în România.
4. La 24 august 2021, X, în vârstă de 15 ani la acea vreme, a refuzat să se întoarcă în Elveția, după o vacanță petrecută în România.
5. La 13 octombrie 2021, reclamantul a inițiat o procedură de înapoiere a lui X în Elveția, în temeiul Convenției din 25 octombrie 1980 asupra aspectelor civile ale răpirii internaționale de copii („Convenția de la Haga”).
6. Y s-a opus înapoierii lui X, susținând, printre altele, că X refuzase să se întoarcă în Elveția din cauza comportamentului tatălui său.
7. La 17 ianuarie 2022, Tribunalul București („Tribunalul”) a respins cererea de înapoiere. La 28 martie 2022, Curtea de Apel București („Curtea de apel”) a casat această sentință și a trimis cauza spre rejudecare aceleiași instanțe.
8. La 6 iunie 2022, noul complet desemnat al Tribunalului a dispus ca Direcția Generală de Asistență Socială și Protecția Copilului (DGASPC) („autoritatea pentru protecția copilului”) să evalueze dacă X (i) prezenta semne de abuz fizic sau emoțional din partea reclamantului; (ii) exista riscul ca tulburările sale comportamentale să se agraveze dacă ar fi înapoiată forțat în Elveția; și (iii) dacă era suficient de matură pentru a decide unde ar fi în interesul ei să locuiască. De asemenea, Tribunalul a dispus ca X să fie audiată în prezența unui psiholog.
9. La 18 august 2022, un psiholog, D.A., din cadrul autorității pentru protecția copilului, a întocmit un raport de evaluare psihologică.
10. Potrivit raportului, X a relatat, printre altele, un incident în care tatăl ei, în timp ce o ajuta să-și descurce părul, i-a aplicat un balsam și i-a spus să-și scoată bustiera ca să nu se murdărească și apoi s-a uitat încontinuu la sânii ei. De asemenea, X a declarat că, atunci când o ridica, acesta îi atingea fesele.
11. În ceea ce privește posibila ei înapoiere în Elveția, X a declarat că, dacă ar fi obligată să se întoarcă, s-ar putea automutila, așa cum a făcut și altă dată în Elveția, după ce niște colegi de școală au râs de ea.
12. Raportul a concluzionat că rezultatele evaluării clinice indicau prezența simptomatologiei asociate pentru forme de abuz emoțional sau pentru alte tipuri de traume, ce puteau avea ca afect alterarea stării psiho-emoționale a lui X. X a obținut un punctaj foarte ridicat în ceea ce privește anxietatea, simptomele de stres post-traumatic și semnele unor abuzuri suferite în copilărie. X avea o dezvoltare cognitivă sub medie, însă avea un nivel de dezvoltare corespunzător vârstei și suficient pentru a‑și forma și a exprima o opinie motivată cu privire la locul în care era în interesul ei să locuiască. În cadrul raportului, relatările lui X cu privire la o posibilă întoarcere în Elveția au fost asociate unui comportament de risc pe care aceasta a declarat că l-a mai manifestat în perioada în care a locuit acolo; de asemenea, s-a afirmat că, având în vedere interesul superior al lui X și ținând seama de nevoile sale, aceasta nu trebuia să fie expusă unor situații care i-ar fi putut augmenta eventualele stări de tulburare psiho-comportamentală. S-a recomandat ca X să urmeze ședințe de psihoterapie și să beneficieze de educație psihologică în domeniul sexualității.
13. La 23 august 2022, Tribunalul a audiat-o pe X în prezența unui psiholog. X a declarat că nu dorea să se întoarcă la tatăl său deoarece acesta consuma droguri (canabis), țipa la ea și nu îi dădea voie să se spele. Nu i-a plăcut la școala din Elveția deoarece colegii ei de clasă au râs de ea. Cu ocazia zilei sale de naștere, în 2021, tatăl său i-a dat o băutură care conținea extract de canabis.
14. La 17 octombrie 2022 (sentință redactată la 16 decembrie 2022), Tribunalul a respins cererea de înapoiere ca neîntemeiată, constatând că erau aplicabile excepțiile prevăzute la art. 13 alin. 1 lit. b) și alineatul următor din Convenția de la Haga.
15. Făcând referire la concluziile raportului de evaluare psihologică (a se vedea supra, pct. 12), pe care l-a reprodus textual, Tribunalul a constatat că atitudinea reclamantului față de X a plasat-o pe aceasta într-o „situație intolerabilă”. În plus, Tribunalul a constatat refuzul lui X de a se întoarce în Elveția (a se vedea supra, pct. 13) și a statuat că opinia ei, astfel cum a fost exprimată în cadrul audierii sale, justifica refuzul instanței de a dispune înapoierea, întrucât aceasta, în vârstă de 15 ani, avea maturitatea necesară pentru a decide ce anume era în interesul ei, fapt confirmat și de raportul de psihodiagnostic și evaluare psihologică (a se vedea supra, pct. 12).
16. În ceea ce privește aplicabilitatea excepției de la înapoiere, prevăzută la art. 13 lit. b) din Convenția de la Haga, Tribunalul a concluzionat că ansamblul probatoriului (a se vedea supra, pct. 9 și 13) confirma faptul că X dorea să locuiască în continuare în România și că întoarcerea în Elveția, care îi provoca o stare de teamă și anxietate, nu ar fi benefică pentru aceasta din punct de vedere psihologic. Astfel, având în vedere refuzul lui X de a se întoarce și potențialele consecințe ale înapoierii sale, instanța a apreciat că interesul superior al lui X impunea menținerea ei în mediul său familial actual. În sfârșit, Tribunalul a constatat că riscul potențial ca X să fie supusă din nou unor abuzuri emoționale din partea tatălui său justifica refuzul înapoierii sale în Elveția, în temeiul art. 13 alin. 1 lit. b) din Convenția de la Haga.
17. Reclamantul a formulat recurs, susținând că instanța de fond nu a examinat aspectele esențiale ale cauzei, nu a ținut seama de probele prezentate de acesta și și-a întemeiat decizia exclusiv pe declarațiile minorei, care nu au fost coroborate cu niciun alt element de probă. Reclamantul s-a plâns de asemenea că, deși instanța a audiat-o pe X, aceasta nu i-a pus întrebări cu privire la acuzațiile sale de abuz din partea tatălui și nici nu a examinat probele prezentate de el, precizând că, în fapt, X avea o relație afectuoasă cu familia sa din Elveția.
18. La 1 februarie 2023, Curtea de apel a respins recursul și a menținut hotărârea Tribunalului (a se vedea supra, pct. 14-16).
19. Curtea de apel a examinat constatările Tribunalului și a statuat că, în opinia sa, riscul de reapariție a comportamentului pe care X l-a manifestat anterior în perioada în care a locuit în Elveția (automutilarea) constituia aspectul esențial care încadra situația lui X în domeniul de aplicare al excepției de la înapoiere, prevăzută la art. 13 lit. b) din Convenția de la Haga. Probele depuse de reclamant nu înlăturau concluzia la care a ajuns Tribunalul, care s-a bazat pe opinia psihologului, coroborată cu relatările lui X privind „episoadele de automutilare” petrecute în Elveția.
20. În ceea ce privește aplicabilitatea art. 13 alin. 2 din Convenția de la Haga, Curtea de apel a subliniat că excepția în cauză impunea existența cumulativă a două elemente, aceasta fiind stabilită de Tribunal. Curtea de apel a confirmat că opinia lui X a fost luată în considerare numai după o evaluare corespunzătoare a nivelului ei de maturitate (a se vedea supra, pct. 16) și că chestiunile de fapt pe care s-a întemeiat această analiză nu intrau sub incidența unui recurs.
21. În observațiile sale pe fond din 26 septembrie 2024, reclamantul a informat Curtea că D.A., care o evaluase pe X (a se vedea supra, pct. 9), ar fi primit un avertisment scris pentru încălcări ale eticii la întocmirea raportului de evaluare.
MOTIVAREA CURȚII
CU PRIVIRE LA PRETINSA ÎNCĂLCARE A ART. 8 DIN CONVENȚIE 
22. Invocând art. 8 din Convenție, reclamantul s-a plâns de rezultatul procedurii de înapoiere și de durata acesteia.
23. Curtea observă că cererea nu este în mod vădit nefondată în sensul art. 35 § 3 lit. a) din Convenție și că nu prezintă niciun alt motiv de inadmisibilitate. Prin urmare, trebuie declarată admisibilă.
24. Principiile referitoare la aplicarea art. 8 din Convenție în cazul procedurilor de înapoiere, în temeiul Convenției de la Haga, au fost reiterate în hotărârea X împotriva Letoniei [(MC), nr. 27853/09, pct. 92-108, CEDO 2013], iar cele referitoare la cerința de celeritate în procedurile de înapoiere, în hotărârea Adzic împotriva Croației (nr. 22643/14, pct. 94-95, 12 martie 2015).
25. Curtea observă că instanțele naționale au refuzat să dispună înapoierea lui X în Elveția, în temeiul art. 13 alin. 1 lit. b) și al alineatului următor din Convenția de la Haga. Tribunalul s‑a bazat în principal pe raportul de psihodiagnostic și evaluare psihologică a lui X și pe declarația dată de ea în instanță (a se vedea supra, pct. 14-16) și a constatat că atitudinea reclamantului față de X a plasat-o pe aceasta într-o „situație intolerabilă” și că, din aceleași motive, ea a refuzat să se întoarcă. Curtea de apel a menținut aceste constatări și, în plus, a evidențiat concluzia psihologului potrivit căreia înapoierea lui X era asociată cu riscul ca ea să se automutileze din nou, aspect pe care l‑a considerat decisiv pentru aplicarea art. 13 lit. b) (a se vedea supra, pct. 19-20).
26. Reclamantul a informat Curtea cu privire la pretinsa sancționare a psihologului (a se vedea supra, pct. 9 și 21). Curtea consideră că nu este necesar să se stabilească dacă presupusa neîndeplinire a obligațiilor profesionale a avut vreo incidență asupra drepturilor reclamantului prevăzute de Convenție, deoarece, în orice caz, procedura în ansamblu nu a respectat garanțiile procedurale impuse de art. 8 (a se vedea X împotriva Letoniei, citată anterior, pct. 107).
27. Întrucât Curtea de apel a menținut constatările Tribunalului (a se vedea supra, pct. 19-20) și că acesta din urmă a fost singura instanță care a efectuat o apreciere directă a probelor, Curtea va face referire în primul rând la motivarea Tribunalului.
[bookmark: _cl39023THECOURTSASSESSMENT][bookmark: _cl31519THECOURTSASSESSMENT]28. Curtea constată că motivarea Tribunalului este insuficientă și arată că problemele cu care este sesizată nu au fost examinate în mod efectiv (a se vedea X împotriva Letoniei, citată anterior, pct. 106; și, a contrario, Voica împotriva României, nr. 9256/19, pct. 67, 7 iulie 2020). Deși Tribunalul a constatat că reclamantul a plasat-o pe X într-o „situație intolerabilă” și că riscul potențial ca aceasta să fie supusă unor abuzuri emoționale din partea tatălui său justifica refuzul înapoierii sale (a se vedea supra, pct. 15‑16), instanța a ajuns la aceste concluzii ținând seama, în mare măsură, de raportul de psihodiagnostic și evaluare psihologică a lui X și de declarația dată de aceasta în instanță, fără să examineze fondul acestor probe și fără să explice suficient de detaliat modul în care s-a stabilit aplicabilitatea excepției prevăzute la art. 13 lit. b) – care trebuie interpretată în mod strict (a se vedea Maumousseau și Washington împotriva Franței, nr. 39388/05, pct. 73, 6 decembrie 2007) – și modul în care circumstanțele invocate de X depășeau ceea ce ar putea suporta un copil în mod rezonabil (a se vedea X împotriva Letoniei, citată anterior, pct. 116).
[bookmark: _cl41196][bookmark: _cl28862THECOURTSASSESSMENT][bookmark: _cl31895THECOURTSASSESSMENT]29. Curtea nu poate decât să constate că X a formulat acuzații grave împotriva reclamantului (a se vedea supra, pct. 10 și 13, și, mutatis mutandis, S.N. și M.B.N. împotriva Elveției, nr. 12937/20, pct. 13, 23 noiembrie 2021). Acuzațiile respective nu au fost examinate de Tribunal, care pare să nu îi fi adresat întrebări lui X cu privire la acestea (a se vedea, mutatis mutandis, Vladimir Ushakov împotriva Rusiei, nr. 15122/17, pct. 101-102, 18 iunie 2019). O astfel de omisiune ridică îndoieli cu privire la caracterul echitabil al procesului decizional care a condus la adoptarea de către Tribunal a măsurii contestate și la aspectul dacă acest proces a permis celor implicați să își susțină pe deplin cauza și a asigurat apărarea interesului superior al copilului (a se vedea X împotriva Letoniei, citată anterior, pct. 102; a se vedea, mutatis mutandis, Karrer împotriva României, nr. 16965/10, pct. 44-49, 21 februarie 2012; și, cu titlu informativ, O.C.I. și alții împotriva României [Comitet], nr. 49450/17, pct. 40‑42, 21 mai 2019). Curtea reiterează că o motivare suficient de detaliată permite Curții să efectueze supravegherea la nivel european care i-a fost încredințată (a se vedea Michnea împotriva României, nr. 10395/19, pct. 39, 7 iulie 2020).
[bookmark: _cl34889THECOURTSASSESSMENT][bookmark: _cl35246THECOURTSASSESSMENT]30. În ceea ce privește excepția de la înapoiere prevăzută la art. 13 alin. 2 din Convenția de la Haga, Curtea nu consideră arbitrară sau nerezonabilă concluzia Tribunalului cu privire la maturitatea lui X (a se vedea supra, pct. 16, și, mutatis mutandis, S.N. și M.B.N. împotriva Elveției, citată anterior, pct. 113-115). Curtea admite, de asemenea, că opinia unui copil poate reprezenta o excepție separată, în temeiul Convenției de la Haga, care, în sine, poate sprijini exercitarea puterii discreționare de a refuza dispunerea înapoierii (a se vedea Blaga împotriva României, nr. 54443/10, pct. 78 și 80, 1 iulie 2014). Cu toate acestea, în prezenta cauză, nu există niciun indiciu că Tribunalul a examinat pe fond excepția ridicată de X sau că a analizat motivele invocate de aceasta și, în plus, singura explicație a Tribunalului referitoare la modul în care excepția ridicată de X justifica exercitarea puterii sale discreționare de a refuza înapoierea, în temeiul art. 13 alin. 2 din Convenția de la Haga, a fost afirmația potrivit căreia erau îndeplinite criteriile pentru luarea în considerare a opiniilor lui X (a se vedea, a contrario, Raw și alții împotriva Franței, nr. 10131/11, pct. 19, 23 și 94, 7 martie 2013; Rouiller împotriva Elveției, nr. 3592/08, pct. 73, 22 iulie 2014; și Gajtani împotriva Elveției, nr. 43730/07, pct. 107‑110, 9 septembrie 2014). Procedând astfel, Tribunalul nu a demonstrat că a pus în balanță dreptul reclamantului la respectarea vieții sale de familie și celelalte interese concurente din cadrul procedurii.
[bookmark: _cl34698THECOURTSASSESSMENT]31. În ceea ce privește durata procedurii, Curtea observă că ambele proceduri au durat aproximativ 15 luni (a se vedea supra, pct. 5 și 17). O astfel de întârziere este dificil de conciliat cu obligația de a soluționa rapid cererile de înapoiere (a se vedea R.S. împotriva Poloniei, nr. 63777/09, pct. 70, 21 iulie 2015; Ferrari împotriva României, nr. 1714/10, pct. 54, 28 aprilie 2015; și Iosub Caras împotriva României, nr. 7198/04, pct. 38, 27 iulie 2006). Guvernul nu a oferit o explicație satisfăcătoare pentru această întârziere.
32. Având în vedere considerațiile de mai sus, Curtea concluzionează că procedura internă nu a îndeplinit cerințele procedurale inerente art. 8 din Convenție.
33. Curtea observă că, între timp, X a împlinit vârsta majoratului (a se vedea supra, pct. 2). Prin urmare, nu există niciun temei pentru ca prezenta hotărâre să fie interpretată în sensul că obligă statul pârât să ia măsuri pentru a dispune întoarcerea lui X în Elveția (a se vedea, mutatis mutandis, R.S. împotriva Poloniei, citată anterior, pct. 74, 21 iulie 2015).
CU PRIVIRE LA APLICAREA ART. 41 DIN CONVENȚIE
34. Reclamantul a solicitat 12 000 de euro (EUR) cu titlu de despăgubire pentru prejudiciul moral și 4 000 EUR pentru cheltuielile de judecată ocazionate de procedura în fața Curții.
35. Guvernul a contestat pretenția reclamantului și a susținut că, în cazul în care Curtea ar constata o încălcare, aceasta ar trebui să constituie, în sine, o reparație echitabilă. În cazul în care Curtea consideră oportun să acorde despăgubiri pentru prejudiciul moral, cuantumul acestora ar trebui să fie conform cu jurisprudența Curții.
36. Având în vedere natura încălcării constatate și pronunțându-se în echitate, Curtea acordă reclamantului 7 000 EUR cu titlu de despăgubire pentru prejudiciul moral, plus orice sumă ce poate fi datorată cu titlu de impozit.
37. Ținând seama de documentele de care dispune, Curtea consideră că este rezonabil să acorde suma de 4 000 EUR pentru cheltuielile de judecată ocazionate de procedura în fața Curții, plus orice sumă ce poate fi datorată de reclamant cu titlu de impozit.
PENTRU ACESTE MOTIVE, CURTEA, ÎN UNANIMITATE,
declară cererea admisibilă.
hotărăște că a fost încălcat art. 8 din Convenție;
hotărăște
(a) că statul pârât trebuie să plătească reclamantului, în termen de trei luni, următoarele sume, care trebuie convertite în moneda națională a statului pârât la rata de schimb aplicabilă la data plății:
(i) 7 000 EUR (șapte mii de euro), cu titlu de despăgubire pentru prejudiciul moral, plus orice sumă ce poate fi datorată cu titlu de impozit;
(ii) 4 000 EUR (patru mii de euro), pentru cheltuielile de judecată, plus orice sumă ce poate fi datorată de reclamant cu titlu de impozit;
(b) că, de la expirarea termenului menționat și până la efectuarea plății, această sumă trebuie majorată cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale.
respinge cererea de acordare a unei reparații echitabile pentru celelalte capete de cerere.
Redactată în limba engleză, apoi comunicată în scris, la 24 martie 2026, în temeiul art. 77 § 2 și § 3 din Regulamentul Curții.
	Valentin Nicolescu	Faris Vehabović
	Grefier adjunct interimar de secție	Președinte

